Diari Oficial de la Generalitat Valenciana


Sumari del DOGV 3947, del 26-02-2001 (2001/1436)

RESOLUCIÓ de 14 de febrer de 2001, de la directora de l'Institut Valencià d'Estadística, per la qual es convoquen set beques per a la realització de pràctiques professionals en l'Institut Valencià d'Estadística.
-------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   3947

Data del DOGV
:   26-02-2001

Secció del DOGV
:   III. CONVENIS I ACTES - G) ALTRES ASSUMPTES

Número del document
:   2001/1436


Data del document
:   14-02-2001

Organisme emissor
:   Institut Valencià d'Estadística

Tipus de document
:   Resolució

Descriptors 

:   * suport econòmic
    * ajuda pública
    * professió de la informàtica
    * assignació per estudis
    * estadística

RESOLUCIÓ de 14 de febrer de 2001, de la directora de l'Institut Valencià d'Estadística, per la qual es convoquen set beques per a la realització de pràctiques professionals en l'Institut Valencià d'Estadística. [2001/F1436]
  
A fi de fomentar la formació en el camp de l'estadística pública i la informàtica, l'Institut Valencià d'Estadística (IVE) convoca beques de realització de pràctiques professionals. Aquestes beques van encaminades al perfeccionament professional del personal estadístic i informàtic, i a impulsar l'estadística pública contribuint a millorar el coneixement de la realitat social i econòmica de la Comunitat Valenciana.
  
El desenvolupament de l'activitat estadística en la Comunitat Valenciana i l'augment en la qualitat dels serveis que l'IVE presta a la societat valenciana fan necessari incrementar el grau d'especialització dels joves llicenciats en l'àrea d'estadística i informàtica.
  
L'experiència adquirida en l'últim any, i la conveniència de seguir recolzant la preparació i capacitació de personal qualificat en l'àrea de l'estadística pública, aconsellan que per a aquest exercici es realitze aquesta convocatòria.
  
D'acord amb les funcions atribuïdes a l'Institut Valencià d'Estadística en la Llei 5/1990, d'Estadística de la Comunitat Valenciana, en la Llei 14/1997, de creació de l'Institut Valencià d'Estadística, en el Decret 65/1998, pel qual s'aprova el Reglament Orgànic i Funcional de l'Institut Valencià d'Estadística, i amb el que disposa el Decret 108/1992, pel qual es regula la concessió de beques, resolc:
  
Fer pública la convocatòria de set beques de pràctiques professionals d'especialització en l'Institut Valencià d'Estadística (IVE), d'acord amb les condicions i característiques següents:
  
Primera. Objecte específic de la convocatòria
  
La present convocatòria té per objecte la concessió de cinc beques de pràctiques professionals d'especialització en l'àrea de l'estadística pública, una en l'àrea d'econòmiques i una en l'àrea d'informàtica.
  
Segona. Característiques de les beques
  
Les beques tenen per objecte la formació complementària, especialització professional i capacitació de personal qualificat en l'àrea de l'estadística pública de joves llicenciats
  
L'activitat que han de realitzar els becaris s'ajustarà als objectius i les metes que s'establisquen en el Pla Valencià d'Estadística així com en els plans anuals de l'IVE.
  
Les pràctiques professionals es realitzaran en l'IVE, situat a la plaça de Nàpols i Sicília, número 10, de València.
  
El període de duració de les beques comprendrà des del començament que s'assenyale en la resolució de concessió, fins a l'acabament de l'exercici 2001, si bé s'estableix la possibilitat d'una pròrroga automàtica pels mesos que resten fins a completar l'any de gaudiment, sempre que la Llei de Pressupostos de la Generalitat Valenciana per a l'any 2002 reculla una línia específica a l'efecte.
  
Tercera. Requisits de les persones sol·licitants
  
Els candidats que desitgen participar en la concessió de les beques hauran de complir els requisits següents:
  
- Ser veí de qualsevol dels municipis de la Comunitat Valenciana.
  
- Els aspirants hauran d'estar en possessió de la titulació de llicenciat o llicenciada en alguna de les llicenciatures següents o homologades o equivalents en la Unió Europea, o altres titulacions superiors amb orientacions curriculars específiques en el camp de l'estadística:
  
Àrea d'Estadística
  
- Matemàtiques, especialitat d'estadística i investigació operativa.
  
- Ciències i tècniques estadístiques.
  
Àrea d'Econòmiques
  
- Ciències econòmiques, especialitat d'anàlisi econòmica i economia quantitativa.
  
Àrea d'Informàtica
  
- Informàtica.
  
- Enginyer en informàtica.
  
Quarta. Dotació econòmica
  
La cobertura econòmica de la beca recull una ajuda de 170.000 pessetes mensuals brutes (1.021,72 euros), de les quals es deduiran les retencions fiscals corresponents.
  
L'import global màxim destinat a finançar les beques, per a l'exercici pressupostari 2001, ascendeix a un total de 38.429.404 pessetes (64.368,39 euros). Es finançaran a càrrec del capítol IV, del pressupost de l'IVE per a l'exercici 2001.
  
Cinquena. Termini de presentació de sol·licituds.
  
El termini per a la presentació de sol·licituds serà de 15 dies hàbils a partir de l'endemà de la publicació de la present resolució en el Diari Oficial de la Generalitat Valenciana.
  
Els impresos de sol·licitud estaran a disposició de les persones interessades al Registre de l'IVE (plaça de Nàpols i Sicília 10, 3a planta) i en els punts d'informació PROP, i es podran presentar al Registre de l'IVE o tramitar-ho per qualsevol de les formes que estableix l'article 38.4 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú.
  
Les sol·licituds, segons el model que figura com a annex I a la present resolució, hauran de dur adjunta la documentació següent:
  
- Fotocòpia del document nacional d'identitat.
  
- En el cas que en el document nacional d'identitat no figure com a domicili del sol·licitant un municipi de la Comunitat Valenciana, s'adjuntarà declaració expressa responsable de ser veí de qualsevol dels seus municipis.
  
- Curriculum vitae, en el qual es faran constar les dades personals, la data i el lloc de naixement, el domicili a efecte de notificacions, el telèfon i una foto carnet recent de la persona sol·licitant. Els estudis cursats i la trajectòria professional seguida, acreditats com cal mitjançant els corresponents títols o certificats.
  
- Certificat acadèmic complet de les matèries cursades on figuren les qualificacions obtingudes i les dates en què s'obtingueren.
  
- Qualssevol altres documents que acrediten la possessió de títol o mèrits acadèmics, investigadors o professionals que desitgen al·legar.
  
Els mèrits que s'adduïsquen hauran de ser acreditats mitjançant la presentació de documents originals o fotocòpies compulsades.
  
No es valoraran aquells mèrits que no s'acrediten documentalment.
  
Conclòs el termini de presentació de sol·licituds, el director o la directora de l'IVE dictarà una resolució en què declararà aprovada la llista provisional de sol·licitants admesos i exclosos a la convocatòria, que estarà a disposició dels sol·licitants al Registre de l'IVE. Als sol·licitants exclosos se'ls notificarà la causa d'exclusió i disposaran de 10 dies hàbils, comptats a partir de l'endemà de la notificació, per a esmenar els defectes que n'hagen motivat l'exclusió. Si en aquest termini no es realitza l'esmena, es considerarà que ha desistit de la seua petició, d'acord amb el que disposa l'article 71.1 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú.
  
Sisena. Comissió avaluadora.
  
S'estableix una comissió avaluadora que elaborarà l'oportuna proposta d'adjudicació de les beques, en un termini màxim d'un mes des de l'acabament del termini de presentació de sol·licituds. Aquesta comissió estarà formada per:
  
- President o presidenta: el director o la directora de l'IVE o persona que el substituïsca.
  
- Vocal: el o la cap de l'Àrea Tècnica de l'IVE.
  
- Vocal: el o la cap del Servei de Gestió Administrativa, que actuarà com a secretari o secretària.
  
- Vocal: el o la cap del Servei d'Estadístiques Econòmiques.
  
- Vocal: el o la cap del Servei d'Estadístiques Demogràfiques i Socials.
  
- Vocal: el cap o la cap del Servei de Coordinació, Planificació i Difusió Estadística.
  
- Vocal: un tècnic o una tècnica del Servei de Sistemes d'Informació.
  
La comissió d'avaluació es regirà per les normes contingudes en el capítol II del títol II de la Llei de Règim Jurídic de les Administracions Públiques i del Procediment Administratiu Comú.
  
Els membres de la comissió podran ser assessorats pel personal tècnic o professional que es considere necessari, que podrà assistir amb veu però sense vot.
  
La comissió podrà convocar a tots aquells candidats que considere oportú per a comprovar, mitjançant entrevista, els aspectes que estime d'interés, o realitzar les proves que considere necessàries.
  
Una vegada acabat el procés selectiu, la comissió elaborarà una proposta de concessió de les àrees d'estadística, econòmiques i informàtica, que contindrà una relació de beneficiaris per àrea i una borsa de reserva també per a cada àrea, per al cas de produir-se alguna renúncia o abandonament.
  
La comissió podrà així mateix declarar deserta, totalment o parcialment, l'adjudicació de les beques convocades. També es podran passar beques de les àrees d'econòmiques i informàtica a l'àrea d'estadística i viceversa.
  
El director o la directora de l'IVE es reserva la facultat d'interpretar el contingut d'aquesta convocatòria.
  
Setena. Barem per a la concessió
  
La selecció dels becaris es farà d'acord amb la puntuació obtinguda del barem següent:
  
- Expedient acadèmic de la llicenciatura recollida en el punt tercer: fins a 4 punts.
  
- Coneixements de programari estadístic i ofimàtica avançada: fins a 3 punts.
  
- Formació extraacadèmica: fins a 2 punts.
  
- Experiència professional: fins a 2 punts.
  
- Idiomes comunitaris: fins a 1 punt.
  
- Valencià: fins a 1 punt.
  
Vuitena. Concessió
  
Les beques seran adjudicades pel director o la directora de l'IVE a la vista del veredicte de la comissió avaluadora, en el termini màxim d'un mes a partir de l'endemà de l'acabament de presentació de sol·licituds. La manca de resolució d'adjudicació dins del termini establit anteriorment produirà l'efecte de la desestimació presumpta de les sol·licituds presentades. La resolució de concessió o denegació es notificarà a les persones interessades. La resolució del director o la directora de l'IVE que atorga les beques serà publicada, a més, en el Diari Oficial de la Generalitat Valenciana.
  
La condició de becari/becària no generarà en cap moment cap relació laboral amb la Generalitat Valenciana. La condició d'integrant de la borsa de reserva de becaris/becàries tampoc generarà en cap moment relació laboral amb la Generalitat Valenciana, ni compromís d'accedir en qualsevol moment a la condició de becari o becària.
  
En la resolució de concessió s'indicarà la data d'incorporació del becari a l'IVE, que en cap cas serà superior a un mes, comptat des de la notificació de la resolució de concessió.
  
Novena. Obligacions dels becaris
  
Una vegada reben la notificació d'haver sigut seleccionats per a una beca els becaris estaran obligats a :
  
- Tenir una dedicació a les activitats objecte d'aquesta de 40 hores setmanals, que hauran de ser realitzades sota la supervisió del tutor o tutora de l'IVE. Els tutors seran designats pel cap o la cap de l'Àrea Tècnica.
  
- Les beques concedides són incompatibles amb qualsevol altra beca o ajuda, així com amb la realització d'una activitat laboral regular. La infracció d'aquesta regla autoritzarà l'IVE a cancel·lar el gaudiment de la beca.
  
- Hauran de presentar la documentació adequada que acredite que tenen cobertura sanitària (assegurança escolar, pòlissa privada, etc.).
  
- Guardar confidència sobre qualsevol informació de procedència dels resultats obtinguts durant el desplegament de la beca en els termes establits en la Llei 5/1990, d'Estadística de la Comunitat Valenciana, i en el Decret 11/1991, pel qual s'aprova el Reglament de la Llei d'Estadística de la Comunitat Valenciana.
  
- No publicar cap article, ni remetre cap comunicació a qualsevol entitat o organisme sobre matèries relacionades amb el tema de la beca, sense autorització prèvia expressa del director o directora de l'IVE. En el cas que hi haja autorització el becari o la becària haurà de fer constar que l'activitat s'ha realitzat mitjançant una beca de l'IVE.
  
- Mantenir el secret estadístic. Aquesta obligació es mantindrà fins i tot després que els becaris concloguen la seva vinculació amb l'IVE.
  
- En l'últim mes de duració de la beca, presentaran al tutor o tutora una memòria d'activitats realitzades.
  
Desena. Revocació i rescissió
  
L'IVE, amb l'expedient previ instruït a l'efecte, podrà revocar o interrompre el gaudiment de la beca si concorre alguna de les causes següents:
  
a) Obtenció de l'ajuda sense reunir els requisits requerits en la convocatòria, o mitjançant falsedat en document públic.
  
b) Incompliment de les obligacions dels becaris establides en el punt nové d'aquesta convocatòria. Sobre això s'estableix un període de prova de tres mesos de duració a l'acabament del qual el o la cap de l'Àrea Tècnica de l'IVE avaluarà el compliment efectiu per part del becari de les distintes tasques encomanades fins al moment, i es proposarà la seua continuïtat en el gaudiment de la beca o bé la seua revocació. En el segon cas queda a criteri del cap o de la cap de l'Àrea Tècnica l'execució o no de la suplència prevista.
  
c) No incorporar-se a la destinació en la data límit que els haguera sigut fixada en la notificació, o per l'abandonament d'aquesta durant el període de gaudiment de la beca.
  
d) La no-acceptació de la beca i la no-presentació de la documentació que se li poguera sol·licitar per a la formalització de la beca en els terminis establits.
  
e) Trobar-se sotmés a algun dels supòsits d'incompatibilitat que estableix la Llei 53/1984, de 26 de desembre, d'Incompatibilitats del Personal al Servei de les Administracions Públiques (BOE de 4 de gener de 1985).
  
El beneficiari o la beneficiària haurà de reintegrar, si és el cas, les quantitats percebudes fins al moment de la revocació administrativa de l'atorgament de la beca, així com els interessos de demora corresponents.
  
Onzena. Forma de pagament
  
Les beques, en la quantia determinada en el punt quart, es pagaran als becaris mensualment, amb el previ informe favorable del cap o de la cap de l'Àrea Tècnica de l'IVE.
  
La present resolució entrarà en vigor l'endemà de la publicació en el Diari Oficial de la Generalitat Valenciana.
  
Contra la present resolució, definitiva en via administrativa, podrà interposar-se un recurs contenciós administratiu, davant del Jutjat Contenciós Administratiu de València, dins del termini de dos mesos, comptats des de l'endemà de la publicació d'aquesta en el Diari Oficial de la Generalitat Valenciana, d'acord amb el que estableixen els articles 109 i 110 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú, i l'article 46 de la Llei 29/1998, de 13 de juliol, Reguladora de la Jurisdicció Contenciosa Administrativa.
  
Tot això sense perjudici que es puga exercitar qualsevol altre recurs que s'estime oportú.